नवंबर में वनडे वर्ल्ड कप के दौरान होगा अनावरण, इसी मैदान पर तेंदुलकर ने खेला था आखिरी इंटरनेशनल मैच
Sachin Tendulkar Statue Wankhede Stadium Update. Follow Mumbai Cricket Association Latest News, Reports On Dainik Bhaskar (दैनिक भास्कर)
मुंबई क्रिकेट एसोसिएशन ने एक बड़ा फैसला लिया है। एसोसिएशन मुंबई के वानखेड़े स्टेडियम में सचिन तेंदुलकर का स्टैच्यू लगाने जा रहा है। सचिन 24 अप्रैल को 50 साल के होने जा रहे है। साथ ही इस साल नवंबर में उन्हें रिटायर हुए 10 साल भी हो जाएंगे। नवंबर 2013 में वानखेड़े स्टेडियम में सचिन ने वेस्टइंडीज के खिलाफ अपना आखिरी इंटरनेशनल मैच खेला था।
MCA वानखेड़े में मास्टर ब्लास्टर का स्वर्ण जयंती साल मना रहा है, और स्टैच्यू सेलिब्रेशन का एक हिस्सा है। मीडिया रिपोर्ट्स के मुताबिक, मुंबई क्रिकेट एसोसिएशन (MCA) स्टैच्यू का अनावरण 2023 ICC वर्ल्ड कप के दौरान किया जाएगा। इसे MCA लाउंज के बाहर प्लेटफॉर्म पर लगाया जाएगा।
सचिन ने सहमति जताई 
इंडियन एक्सप्रेस के मुताबिक, MCA अध्यक्ष अमोल काले ने कहा कि वानखेड़े स्टेडियम में पहली बार किसी का स्टैच्यू लगेगा। स्टैच्यू सचिन का क्रिकेट में योगदान की याद दिलाएगा। वे भारत रत्न है। मैंने उनसे तीन हफ्ते पहले बात की थी और उनकी सहमति मिल गई थी।
इसी स्टेडियम में कोच ने लगाई थी फटकार - सचिन 
स्टैच्यू बनने पर सचिन तेंदुलकर ने कहा कि, मुझे बहुत खुशी हो रही है। 1998 में वानखेड़े में यह सब शुरू हुआ। यहीं मैंने अपना पहला रणजी मैच खेला। मेरे प्रोफेशनल प्लेयर बनने से अफ्ले यहीं कोच आचरेकर सर ने मुझे फटकार लगाई थी और उसके बाद से मैं एक सीरियस क्रिकेटर बन गया। ये मेरे लिए बहुत खास जगह है इस जगह से मेरी बहुत ही खास यादें जुड़ी हुई हैं। मेरे लिए वानखेड़े स्टेडियम में मेरा स्टैच्यू बनना बहुत बड़ी बात है।
वानखेड़े स्टेडियम में ही भारत ने जीता था वनडे वर्ल्ड कप 
2011 वनडे वर्ल्ड कप का फाइनल मुंबई के वानखेड़े स्टेडियम में ही खेला गया था। यहां भारत ने श्रीलंका को हरा कर कई मिथक तोड़े थे। भारत पहली ऐसी मेजबान टीम बनी थी, जिसने वर्ल्ड कप जीता था। इससे पहले किसी टीम ने अपनी जमीन पर वर्ल्ड कप हासिल नहीं किया था। इसके साथ ही सचिन तेंदुलकर का वर्ल्ड कप जीतने का सपना पूरा हुआ था।
भारत में दूसरी बार किसी क्रिकेटर का स्टैच्यू लगेगा 
सचिन भारत के दूसरे क्रिकेटर होंगे जिनका स्टैच्यू लगेगा। अब तक सिर्फ पूर्व भारतीय कप्तान कर्नल सीके नायडू की तीन अलग-अलग जगह स्टैच्यू लगा है। इसमें वे इंदौर का होल्कर स्टेडियम, नागपुर का विदर्भ क्रिकेट एसोसिएशन (VCA) स्टेडियम और आंध्र में VCDA स्टेडियम शामिल है।
बैंगलोर में राहुल द्रविड़ के नाम से है एक दीवार 
भारत के पूर्व बल्लेबाज राहुल द्रविड़ के नाम से भी बैंगलोर के चिन्नास्वामी स्टेडियम के बाहर एक दीवार है जिस पर तीन शब्द कमिटमेंट, क्लास और कंसिसटेंसी लिखे हैं। ये तीनों शब्द राहुल द्रविड़ की पर्सनाल्टी को बखूबी बयां करते हैं।
